Au apărut primele imagini cu atacul armat asupra premierului slovac Robert Fico. În filmare pot fi auzite cinci focuri de armă, relatează NEXTA.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Robert Fico tocmai venise să salute mulțimea adunată în orașul Handlova, la finalul unei reuniuni guvernamentale. Un bărbat din public l-a chemat pe premier ca să-l salute, moment în care a deschis focul asupra lui. În câteva secunde, bodyguarzii lui Fico au sărit asupra atacatorului și l-au încătușat
Premierul a fost dus de urgență la spitalul din oraș. La o oră de la atac, convoiul cu Fico a părăsit spitalul, către elicopterul care aștepta să-l transporte în capitala Bratislava.
Numai că pe drum, lucrurile s-au complicat. Starea de sănătate a premierului s-a înrăutățit, așa că medicii au luat decizia ca elicopterul să aterizeze în orașul Banská Bystrica, la 200 de kilometri de Bratislava. Acolo, a intrat imediat în operație.
În vârstă de 59 de ani, Robert Fico a redevenit premier anul trecut. A mai avut două mandate de prim-ministru și este cunoscut pentru poziția sa pro-rusă, care i-a atras multe critici.
Parlamentul de la Bratislava urmează să se întrunească într-o ședință de urgență.
Cine e atacatorul
Canalul local de televiziune Markiza a relatat că atacatorul, Juraj Cintula, a fost angajat al unei companii private de securitate și autorul unei colecții de poezii.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
În 2016, Cintula a supraviețuit unei tentative de asasinat, când a fost atacat într-un centru comercial din orașul Levice de un tânăr beat.
Fiul lui Cintula a declarat că tatăl său avea permis de port-armă și a negat informațiile apărute potrivit cărora acesta ar fi fost pacient al unui spital de psihiatrie.
Cintula se află acum în arest, iar cazul său este gestionat de Agenția Națională Penală din Slovacia.